Llíria posa en marxa la campanya ‘Para taula, nosaltres cuinem’
15 de Gener de 2021

L'Ajuntament de Llíria, a través de la Regidoria de Foment Econòmic i amb la col·laboració de la Federació del Comerç de Llíria, ha llançat la campanya ‘Para taula, nosaltres cuinem’.

“Esta iniciativa tracta d'estimular i ajudar als locals de restauració, un dels sectors més perjudicats per l'impacte econòmic de la pandèmia i que, ara a més, amb el tancament perimetral de la ciutat, ha rebut un altre dur colp per al desenvolupament de la seua activitat”, ha manifestat el regidor de Foment Econòmic, Joanma Miguel.

Per això, l'objectiu des del consistori és donar a conéixer l'oferta de menjar a domicili o per a recollir en els establiments, que existeix en el municipi.

L'Ajuntament posarà a la disposició de la ciutadania, a través dels seus canals oficials, tota la informació necessària d'aquells bars i restaurants que s'hagen adherit a la campanya, com les dades de contacte, característiques del seu servei i zones de repartiment. Es podrà accedir a través de: http://bit.ly/ParaTaula.

Aquells bars o restaurants que encara no estiguen inscrits en la campanya i vulguen participar, poden fer-ho a través del formulari que també està disponible en la web municipal: http://bit.ly/FormularioParaTaula.

L'edil Joanma Miguel ha indicat que “des del consistori som conscients que són moments molt difícils per a l'hostaleria”, i, per això, “l'Ajuntament vol mostrar el seu compromís amb el comerç local a través d'aquesta campanya que tracta d'unir al sector de la restauració amb la ciutadania, perquè el nostre veïns i veïnes puguen gaudir igualment de la seua oferta des de casa, especialment en aquests complicats pròxims mesos que encara ens queden per davant com a conseqüència de la pandèmia”.